আচমকা রাশিয়া সফর বাতিল করলেন মোদি, যুদ্ধ কি আসন্ন?

ওয়েব ডেস্ক: পহেলগামে জঙ্গি হামলার (Pahalgam Terror Attack) পর দেশের নিরাপত্তা (National Security) পরিস্থিতিকে অগ্রাধিকার দিয়ে রাশিয়া সফর (Russia Tour) বাতিল করলেন ভারতের প্রধানমন্ত্রী নরেন্দ্র মোদি (Narendra Modi)। দ্বিতীয় বিশ্বযুদ্ধে মিত্রশক্তির জয়ে ৮০ বছর পূর্তি উপলক্ষে আগামী ৯ মে মস্কোয় আয়োজিত ‘ভিক্ট্রি ডে’ অনুষ্ঠানে যোগ দেওয়ার কথা ছিল তাঁর। তবে সূত্রের খবর, বর্তমান পরিস্থিতিতে সেই পরিকল্পনা স্থগিত করেছেন তিনি।

গত সপ্তাহে জম্মু-কাশ্মীরের পহেলগামে জঙ্গি হামলায় ২৬ জন নিরীহ পর্যটকের মর্মান্তিক মৃত্যু ঘটে। এরপর থেকেই দেশের অভ্যন্তরীণ নিরাপত্তা ব্যবস্থার উপর বিশেষ গুরুত্ব দিয়েছে কেন্দ্র। বুধবার প্রধানমন্ত্রী মোদি দ্বিতীয়বারের মতো উচ্চ পর্যায়ের নিরাপত্তা পর্যালোচনা বৈঠকে বসেছেন। বিশেষজ্ঞদের মতে, পাকিস্তানের (Pakistan) বিরুদ্ধে প্রত্যাঘাতের সম্ভাবনা ক্রমেই প্রবল হচ্ছে। ঠিক এই পরিস্থিতিই রাশিয়া সফর বাতিল করার সিদ্ধান্ত নিলেন মোদি।

আরও পড়ুন: সেনাকে ফ্রি হ্যান্ড, মোদির প্রশংসায় মজিদ মেনন

সূত্রের খবর, ক্রেমলিনের মুখপাত্র দিমিত্রি পেসকোভ জানিয়েছেন, প্রধানমন্ত্রী নরেন্দ্র মোদি এবছর ‘ভিক্ট্রি ডে’ অনুষ্ঠানে উপস্থিত থাকছেন না। যদিও সফর বাতিলের নির্দিষ্ট কারণ প্রকাশ করেননি তিনি। তবে একাধিক আন্তর্জাতিক ও দেশীয় রিপোর্ট ইঙ্গিত দিচ্ছে, দেশের বর্তমান নিরাপত্তা চ্যালেঞ্জের দিক বিবেচনা করেই প্রধানমন্ত্রী এই গুরুত্বপূর্ণ আন্তর্জাতিক সফর থেকে সরে এসেছেন।

এদিকে ভারতের বিদেশ মন্ত্রক এখনও এই সফর বাতিলের বিষয়ে আনুষ্ঠানিক বিবৃতি প্রকাশ করেনি। তবে কূটনৈতিক মহলের মতে, এই সিদ্ধান্তের মধ্য দিয়ে মোদি সরকার দেশীয় সুরক্ষাকে সর্বোচ্চ অগ্রাধিকার দিচ্ছে।